《巴陵怪风行》
清代·黄承吉

吾闻帝子之出恒飘风，今来正值风交通。踉砀天吴夜不息，银值雪貘抟虚空。

虚空震感无声入，撇擘撞舂万舟急。撞欲崩摧撇欲流，擘如相掎舂相袭。

舟人黑暗竞凌波，腰系樯绳仗樯立。引长抛重百难施，绠似云连铁山集。

我船三荡不可支，欲离所傍愁无依。风威况是离不得，斡旋实赖能工师。

洞庭春雨连天涨，激切飞廉怒相向。水势今宵尽却回，湘源却恐生波浪。

少妇无端觏此惊，牵裾坐对可怜生。瞪然仆婢更何事，如此风波宁可行。

呜呼人生岂不怀乡里，薄宦偏羁二三子。一夜心旌百丈悬，梦回错认蛟宫里。

作者简介：（1771—1842）清江苏江都人，字谦牧，号春谷。嘉庆十年进士。官岑溪知县。治经学宗汉儒，兼通历算，能辨中西异同。工诗古文。论史每独具只眼，尝以司马迁为孟子后尊圣明道之第一人，而为班固所诬。有《梦陔堂集》。